Perfurasaun mina no gas iha posu Liurai hatudu rezultadu pozitivu - GMN TV\nGMN TV Economia Perfurasaun mina no gas iha posu Liurai hatudu rezultadu pozitivu\nMinistru Petróleu no Minerál (MPM), Víctor da Conceição, hatete, perfurasaun ba mina no gas iha posu Liurai, iha Suai, Minisípiu Covalima, hatudu rezultadu diak, maibe sei halo teste hodi hatene valór komersiál.\nVictor da Conceição hato’o lia hirak ne’e ba jornalista sira, Tersa (21/06), hafoin atualiza prosesu perfurasaun mina iha Suai, Minisípiu Covalima, ba Prezidente Repúblika, José Ramos Horta.\n“ Ita hatene katak iha mós perfurasaun Timor Resource iha Suai ne’ebé iha mós avansu katak kuaze sira mai tinan barak ona, tinan kotuk ho tinan ida ne’e tama ona faze perfurasaun posu primeiru, segundu, agora ba fali posu terseiru i iha rezultadu mak posu segundu ne’e hetan deskobrementu tekniku katak iha duni mina, soke presiza tan analize atu nune’e teste para atu bele hatene katak nia deskobrementu komersial tama duni faze ida ne’e ga lae? Maibe Perfurasaun ba terseiru posu agora dadaun mobiliza hela hotu ida ne’e sei tuir mai, fura fali posu iha Same Betano foho Ailiku posu naran Rusak ne’e kona-ba Timor Resource nian”, hatete Ministru.\nGovernante ne’e mos klarifika katak kona-ba kampu mina Bayu Undan la’os maran, maibe kuantidade mina maka la sufisiente atu kontinua produz nune’e presiza hapara.\n‘’ Iha faze ne’ebé labele halo produsaun, la ekonomiku ona, la’os maran quer ser mina mak la viavel ona atu produs nafatin, mina iha nafatin so que nia kustu produsaun a’as liu fali husi komersial ne’e, entaun tenki hapara, mas kuadu atu hapara ne’e tama ona iha faze desmantelamentu, mas iha mós projetu seluk ida bolu CCS agora dadaun ANPM, ho Santos halo ona MoU halo ona estudus viabilidade ne’ebé klean atu nune’e futuru mai kontinua halo reseitas nafatin ba Estadu. Maran sentidu labele halo produsaun ona, labele produs tan, mina iha nafatin, maibe nia kuantidade la sufisiente para nia atu produs nafatin, se nia produs nafatin nia lakon, nia rugi entaun se mak halo produsaun ida depois nia selu nafatin trabalador sira mas ninia rezultadu ida ba faan ne’e la to’o ida nia gasta ba selu ema ne’e, tantu ne’e bolu la viabilidade ekonomika ga komersial labele”, esplika Víctor da Conceição.\nDurante audénsia, Governante ne’e mós informa ba Xefe Estadu, kona-ba progresu negosiasaun, Greater Sunrise, entre governu Timor-Leste, ho Austrália, no submete dokumentu kódigu petrolíferu ho dokumentu sira seluk, ne’ebé parte rua konkorda, hodi konklui iha fulan dezembru tinan ne’e.Ben\nLH: Mina-rai iha Bayu Undan maran, povu mak sei terus liu